Jegyzőkönyv

az Európai Gazdasági Közösség és az Angolai Köztársaság kormánya között létrejött, az Angola partjainál történő halászatról szóló megállapodásban előírt halászati lehetőségek és pénzügyi hozzájárulás 2002. augusztus 3-tól 2004. augusztus 2-ig terjedő időtartamra történő megállapításáról

1. cikk

A 2002. augusztus 3-tól kezdődő kétéves időtartamra a megállapodás 2. cikkében említett keretek a következők:

Garnélarákra halászó hajók: | 6550 BRT havonta, éves átlagban (legfeljebb 22 hajó) |

1. A közösségi halászhajók fogása nem haladhatja meg az 5000tonna homoki garnélarákot és fűrészes garnélarákot, ebből 30 % fűrészes garnélarák és 70 % homoki garnélarák.

2. Tengerfenéken halászó hajók: (vonóhálós halászhajók, fenékzsinóros hajók és rögzített kopoltyúhálók): 4200BRT havonta, éves átlagban.

A Centrophorus granulosus halászata tilos.

3. Nyílttengeri fajok halászata: két hajó

E halászattípus jellegénél fogva hat hónapos próbaidőszak alá esik.

4. Kerítőhálós tonhalhalászó hajók fagyasztóval: 15 hajó

5. Felszíni horogsoros hajók: 18 hajó.

A halászati lehetőségek e keretei növelhetők, amennyiben a közösségi hajótulajdonosok felkészültek arra, hogy Angola halászati iparának fejlődéséhez hozzájáruljanak, amely esetben a két fél egy vegyes bizottságban közösen dönt a további halászati lehetőségekről és a pénzügyi ellentételezésről.

2. cikk

A nyílttengeri fajok halászatának próbaideje után, valamint az elért eredmények és a rendelkezésre álló tudományos vélemények alapján, a felek a vegyes bizottság keretén belül és a 6. cikkben említett Közös Tudományos Csoport ülését követően határoznak a nyílttengeri fajok halászati lehetőségeiről e jegyzőkönyv hátralévő éveire vonatkozóan, valamint az e lehetőségekért cserébe fizetendő pénzügyi ellentételezésről.

3. cikk

(1) A megállapodás 7. cikkében meghatározott, e jegyzőkönyv 1. cikkében említett időtartamra vonatkozó pénzügyi ellentételezés évente 15500000 EUR (évi 9975000 EUR a tulajdonképpeni pénzügyi ellentételezés, valamint 5525000 EUR a jegyzőkönyv 3. cikkében említett intézkedésekre) az 1. cikkben meghatározott halászati lehetőségekért cserébe.

A pénzügyi ellentételezést a Halászati és Környezetvédelmi Minisztériumon keresztül a Pénzügyminisztérium által kijelölt számlára kell befizetni.

A pénzügyi ellentételezést legkésőbb a jegyzőkönyv első évében november 30-ig, és következő évben legkésőbb a jegyzőkönyv évfordulójának időpontjáig fizetik ki.

(2) Ha a hajók elállnak a megállapodástól, és az angolai hatóságok nem egyeznek bele azok más hajókkal történő helyettesítésébe, a Közösség halászati lehetőségeinek csökkenése az 1. cikkben meghatározott pénzügyi ellentételezés arányos módosítását eredményezi.

(3) Angola saját belátása szerint határozza meg, hogy a pénzügyi ellentételezést mire használja fel.

4. cikk

A fenntartható és felelős halászat fejlesztésének biztosítása céljából a két fél kölcsönös érdekében egy partnerséget hoz létre, különösen a következők ösztönzése céljából: a halászati és biológiai erőforrások jobb ismerete; minőség-ellenőrzés; a halászati termékek forgalmazása és azokból a lehető legjobb bevétel elérése; halászati felügyelet; a nem ipari halászat fejlesztése; halászati közösségek, valamint képzés.

A 3. cikk (1) bekezdésében meghatározott intézkedésekre minden évben előirányzott 5525000 EUR felosztása a következőképpen alakul:

1. Angola halászati övezetének halászati és a biológiai erőforrásaira vonatkozó ismeretek fejlesztésére szánt tudományos és műszaki programok: 750000 EUR;

2. Minőségellenőrzési program: 350000 EUR;

3. A halászati termékek forgalomba hozatalának és azokból a lehető legjobb bevétel elérésének támogatási programja: 250000 EUR;

4. A halászati felügyelet támogatási programja: 775000 EUR;

5. A nem ipari célú halászat fejlesztési és a halászati közösségek támogatási programja: 1150000 EUR;

6. A Halászati és Környezetvédelmi Minisztérium intézményi támogatási programja: 500000 EUR;

7. A halászati iskolák, tanulmányi segélyek, a halászattal kapcsolatos különböző tudományos, műszaki és gazdasági tudományágak terén történő gyakorlati képzések és a nemzetközi szervezetekben, szemináriumokon, szimpóziumokon és munkaértekezleteken történő részvétel finanszírozási programja: 1500000 EUR;

8. Az akvakultúra fejlesztésének ösztönzési programja: 250000 EUR.

A Halászati és Környezetvédelmi Minisztérium határoz az intézkedésekről és az azok céljára évente folyósítandó összegekről, valamint folyamatosan tájékoztatja az Európai Közösségek Bizottságát.

Az éves összegeket legkésőbb az első évben november 30-ig és azután a jegyzőkönyv évfordulójának időpontjáig a Halászati és Környezetvédelmi Minisztériumon keresztül a Pénzügyminisztérium által kijelölt számlán az érintett testületek rendelkezésére bocsátják.

A Halászati és Környezetvédelmi Minisztérium a jegyzőkönyv évfordulójának időpontja után három hónappal az Európai Közösségek Bizottsága részére a jegyzőkönyv végrehajtásáról és az elért eredményekről írásos információkat biztosít. Az Európai Közösség, az intézkedések tényleges végrehajtásának fényében és az angolai hatóságokkal folytatott konzultációt követően, felülvizsgálja az érintett kifizetéseket.

5. cikk

Angola kizárólagos gazdasági övezetében a halászati erőforrások kiaknázási feltételeiben történő olyan jelentős változás esetén, amely megakadályozza a halászati tevékenységek gyakorlását, az Európai Közösség pénzügyi hozzájárulásának kifizetését megszakíthatják a két fél előzetes megállapodása alapján.

6. cikk

Évente tartanak egy közös tudományos ülést a halászati erőforrások fenntartható gazdálkodásával kapcsolatos kérdések tanulmányozására.

7. cikk

A megállapodás végrehajtását felfüggeszthetik, ha a Közösség elmulasztja a meghatározott határidőn belül a 2., a 3. és a 4. cikkben meghatározott kifizetések teljesítését.

8. cikk

Az e jegyzőkönyv és mellékletei alapján működő hajók összes tevékenységére, különösen az átrakodásra és a hajó ellátására (élelmiszer és üzemanyag) az Angolai Köztársaságban érvényes jogszabályok irányadók.

A megállapodás feltételei alapján működő közösségi hajók által kifogott halászati termékek e jegyzőkönyv alkalmazásában közösségi eredetűnek tekintendők.

9. cikk

E jegyzőkönyv azt követően lép hatályba, hogy a két fél értesítette egymást saját jóváhagyási eljárásai befejezéséről.

--------------------------------------------------

A. MELLÉKLET

A KÖZÖSSÉGI HAJÓK ANGOLAI VIZEKEN FOLYTATOTT HALÁSZATI TEVÉKENYSÉGEIT SZABÁLYOZÓ FELTÉTELEK

1. Az engedélyek kérelmezésének és kiadásának formalitásai

1.1. Az Európai Közösségek Bizottsága az angolai küldöttségén keresztül minden e megállapodás feltételei szerint halászni kívánó hajótulajdonosra vonatkozóan hajónként egy kérelmet nyújt be az angolai halászati hatóságokhoz. Ezt legalább 15 nappal a kért érvényességi idő kezdetének időpontja előtt kell megtennie. A kérelmet az Angola által e célra előírt formanyomtatványokon kell benyújtani, amelynek mintáit az 1. függelék és a 2. függelék tartalmazza. Az első kérelmezéskor az űrlap mellé csatolni kell egy, az érintett hajóra vonatkozó köbözési bizonyítványt. Minden egyes kérelemhez csatolni kell az engedély érvényességi idejét fedező díj befizetésének igazolását.

1.2. E jegyzőkönyv alkalmazásában az e megállapodás feltételei szerint halászó közösségi hajók által kifogott halászati termékek közösségi eredetűnek tekintendők.

1.3. A hajótulajdonosok számára minden egyes engedélyt egy adott hajóra adnak ki. Bizonyított vis maior esetén egy hajó engedélyének helyébe, az Európai Közösségek Bizottsága kérésére, egy másik engedélyt léptethetnek egy másik hasonló típusú közösségi hajóra vonatkozóan.

1.4. Az engedélyt az angolai hatóságok adják ki a hajó kapitányának a luandai kikötőben, miután a hajót az illetékes hatóságok megvizsgálták.

1.5. Az Európai Közösségek Bizottságának angolai küldöttségét az angolai halászati hatóságok értesítik a kiadott engedélyekről.

1.6. Az engedélyt mindig a hajón kell tartani. A tonhalhalászó hajók és a felszíni horogsoros hajók esetében azonban a hajót felveszik az engedélyezett halászhajók jegyzékébe, amint megkapták az értesítést, hogy az Európai Bizottság kifizette az angolai hatóságok részére az előleget, és a jegyzéket ismertetik a halászat felügyeletéért felelős angolai hatóságokkal. A valódi engedély átvételéig kaphatnak egy faxmásolatot, amelyet a hajón kell tartani.

1.7. Az engedélyek egy évig érvényesek.

1.8. Minden egyes hajót egy Angolában lakóhellyel rendelkező megbízott képvisel, akit a Halászati és Környezetvédelmi Minisztérium elismer.

1.9. Az angolai hatóságok, amint lehetséges, közlik az e megállapodás értelmében történő fizetés során használandó bankszámlákra és valutákra vonatkozó részleteket.

2. Díjak

2.1. A garnélarákot halászó hajókra és a tengerfenéken halászó hajókra alkalmazandó előírások

Az engedélyezési díj:

- 52 EUR/hó/BRT a garnélarákot halászó hajók esetében,

- 220 EUR/év/BRT a tengerfenéken halászó hajók esetében.

2.2. A díjak negyedévente vagy félévente is fizethetők, ezekben az esetekben az összeg 5 %-kal, illetve 3 %-kal növekszik.

2.3. A tonhalhalászó hajókra és a felszíni horogsoros hajókra vonatkozó előírások

Az engedélyezési díj 25 EUR az angolai halászati övezetben kifogott tonnánként.

Az engedélyeket azután adják ki, hogy Angola részére kifizették az évi 4500 EUR átalánydíjas előleget minden egyes fagyasztóval ellátott kerítőhálós tonhalhalászó hajóért, ami egyenértékű évi 180 tonnás fogás díjával, valamint az évi 2500 EUR-t minden egyes felszíni horogsoros hajóért, ami egyenértékű évi 100 tonnás fogás díjával.

A halászati évre vonatkozó végleges díjkimutatást az Európai Közösségek Bizottsága állítja össze a fogásokat követő év első negyedévének végén az egyes hajókra bejelentett fogások alapján, amit egy erre szakosodott, e régióban működő tudományos testület, különösen az IRD (Institut de Recherche pour le Développement), az IEO (Instituto Español de Oceanografía) és az IPIMAR (Instituto Português de Investigação Marítima) megerősített.

E kimutatást egyidejűleg eljuttatják az angolai hatóságokhoz és a hajótulajdonosokhoz. A hajótulajdonosok további befizetéseit, ha van ilyen, a végleges kimutatásról szóló értesítést követő 30 napon belül meg kell tenni egy pénzügyi intézetnél nyitott számlára vagy az angolai hatóságok által meghatározott egyéb testülethez.

Ha azonban a végleges kimutatásban szereplő összeg kevesebb, mint a fent említett előleg, a különbözetet nem térítik vissza a hajótulajdonosoknak.

3. Biológiai nyugalmi időszak

A garnélarák-halászatot évente egy biológiai nyugalmi időszak szakítja meg a legújabb tudományos kutatások eredményeinek ismeretében. Az ilyen időszakokról legalább három hónappal előre értesíteni kell a Bizottságot és a hajótulajdonosokat. A hajótulajdonosoknak nem kell engedélyezési díjat fizetniük a biológiai nyugalmi időszakra.

4. Járulékos halfogás

A garnélarákot halászó hajók járulékos halfogása a hajótulajdonosok tulajdonában marad. A garnélarákot halászó hajók összesen legfeljebb 500 tonna rákot foghatnak ki évente.

5. Partra rakodás

A közösségi felszíni horogsoros hajóknak és a tonhalhalászó hajóknak törekedniük kell az angolai tonhalkonzervgyárak ellátására, az övezetben végzett halászati erőkifejtésüknek megfelelően, valamint a hajótulajdonosok és az angolai halászati hatóságok közötti megegyezéssel az aktuális világpiaci árak alapján megállapított áron. A fizetés konvertibilis valutában történik.

6. Az átrakodás és a távozó hajók ellenőrzése

Az átrakodásokról az angolai halászati hatóságokat nyolc nappal előbb értesíteni kell, és azt vagy a luandai öbölben vagy a lobitói öbölben kell elvégezni az angolai vámhatóságok jelenlétében.

Az átrakodási műveletek illetékbélyeg- és szolgáltatási adókötelesek, a vámhatóságok felé történő minden kifizetést a hatályban lévő törvényeknek megfelelően kell elvégezni.

Az átrakodásokkal kapcsolatos dokumentumok másolatát az előző hónapra vonatkozóan minden hónap vége előtt 15 nappal el kell juttatni a Halászati és Környezetvédelmi Minisztérium Felügyeleti Igazgatóságához.

Az Angola kizárólagos gazdasági övezetét a fogásával együtt elhagyni kívánó bármely közösségi halászhajó köteles nyolc nappal előre bejelenteni szándékát és alávetni magát egy vámvizsgálatnak a luandai öbölben vagy a lobitói öbölben.

7. Élelmiszer-utánpótlás (hajók ellátása)

7.1. Az Angolában élelmiszer-utánpótlást felvevő Európai Közösségi halászhajók ezt a hatályban lévő törvényeknek megfelelően teszik, kizárólag a Kereskedelmi Minisztérium nyilvántartásában szereplő és angolai székhellyel rendelkező szakosodott hajóellátó cégek alkalmazásával.

7.2. Amennyiben az élelmiszer-utánpótlás egy része vagy egésze Angolán kívülről származik, a termékek listáját el kell küldeni a vámhatóságoknak minden egyes hajóra vonatkozóan, megjelölve a fedélzeten tartózkodó legénység tagjainak számát annak megállapítása érdekében, hogy a szóban forgó mennyiségek összhangban vannak-e a fedélzeti fogyasztási igényekkel. Az indokoltnak tartott mennyiséget meghaladó tétel után kiviteli vámot és egyéb adókat kell fizetni.

7.3. A hajó élelmiszer-ellátásával kapcsolatos munka illetékbélyeg- és szolgáltatási adóköteles.

8. Üzemanyag-ellátás (hajók ellátása)

8.1. A tonhalhalászó hajók kivételével minden, az e megállapodásnak megfelelően Angola halászati övezetében működő hajó számára Angolában biztosítják az üzemanyag-ellátás és vízellátás lehetőségét.

8.2. Angolában üzemanyagot csak Luandában vagy Lobitóban lehet felvenni.

Lobitóban vagy Luandában a tartályhajóból vagy kereskedelmi hajóból történő mindenféle üzemanyag-átrakást a vámhatóságok jelenlétében kell elvégezni, és ezek illetékbélyeg- és szolgáltatási adókötelesek.

8.3. Ha egy halászhajó a felségvizeken és a 24 mérföldes körzeten kívülről szerez ellátást, a vámhatóságokat értesíteni kell, megjelölve a szóban forgó mennyiségeket, a hajó helyét és az ellátó nevét.

9. Fogási nyilatkozatok

9.1. Garnélarákot halászó hajók és tengerfenéken halászó hajók

9.1.1. A garnélarákot halászó hajók és a tengerfenéken halászó hajók minden egyes halászat végén eljuttatják a 3. és 4. függelékben meghatározott fogási nyilatkozatokat az Instituto de Investigação Marinhához (Tengerkutató Intézet) az Európai Közösségek küldöttségén keresztül.

Továbbá minden egyes hajó, az Európai Közösségek küldöttségén keresztül, havi jelentést nyújt be a Halászati és Környezetvédelmi Minisztérium Tervezési, Tanulmányi és Statisztikai Hivatalához, amelyben felsorolják a hónap során elvégzett fogásokat és a hónap utolsó napján a fedélzeten lévő mennyiségeket. E jelentést legkésőbb a szóban forgó hónap végét követő 45. napig be kell nyújtani.

Abban az esetben, ha ennek az előírásnak nem tesznek eleget, Angola fenntartja a jogot arra, hogy a jogszabályaiban meghatározott szankciókat alkalmazza.

9.1.2. Ezen kívül a garnélarákot halászó hajók és a tengerfenéken halászó hajók napi jelentést tesznek földrajzi helyzetükről és az előző napi fogásukról a luandai rádióállomásnak. A hívójelről értesítik a tulajdonost, amikor kiadják a halászati engedélyt. Ha nem tudnak kapcsolatba lépni a fent említett rádióállomással, a hajóknak alternatív kommunikációs eszközöket kell használniuk.

Egyetlen halászhajó vagy kereskedelmi hajó sem hagyhatja el az Angolai Köztársaság felségvizeit a Halászati és Környezetvédelmi Minisztérium Direcção Nacional de Fiscalização-jának (Nemzeti Felügyeleti Igazgatósága) előzetes engedélye és a hajón lévő fogások ellenőrzése nélkül.

9.2. Tonhalhalászó hajók és felszíni horogsoros hajók

Az Angola halászati övezetében végzett halászati műveletek minden harmadik napján a hajók tájékoztatják a luandai rádióállomást helyzetükről és fogási eredményeikről. Az Angola halászati övezetébe történő belépéskor vagy annak elhagyásakor a hajók tájékoztatják a luandai rádióállomást helyzetükről és a fedélzeten lévő fogás mennyiségéről.

Ha nem tudnak kapcsolatba lépni a fent említett rádióállomással, a hajóknak alternatív kommunikációs eszközöket kell használniuk.

A hajók az 5. függelékben található mintának megfelelő halászati hajónaplót vezetnek az Angola halászati övezetében töltött minden egyes halászati időszakról. A halászati hajónaplót akkor is ki kell tölteni, ha nem volt fogás.

Az angolai vizeken kívül töltött időszakokra, az "Angola kizárólagos gazdasági övezetén kívül" bejegyzést kell a halászati hajónaplóba vezetni.

A formanyomtatványt olvashatóan kell kitölteni, a hajó kapitányának alá kell írnia, és el kell küldeni a Halászati és Környezetvédelmi Minisztérium Nemzeti Ellenőrző és Felügyeleti Igazgatóságához az Európai Közösségek Bizottságának küldöttségén keresztül, az angolai vizeken folytatott halászati tevékenység befejezésétől számított 45 napon belül; és amilyen hamar csak lehet, el kell küldeni a 2.2. pontban említett tudományos intézetekhez is feldolgozás céljából.

Abban az esetben, ha ezen előírásoknak nem tesz eleget, Angola fenntartja a jogot, hogy a szóban forgó hajó engedélyét felfüggessze, amíg a szükséges követelményeknek eleget tesz, valamint hogy az angolai jogszabályoknak megfelelő szankciókat alkalmazza. Az Európai Közösségek Bizottságának angolai küldöttségét az ilyen esetekről haladéktalanul tájékoztatni kell.

10. Halászati övezetek

10.1. A garnélarákot halászó hajók részére hozzáférhető halászati övezetek magukban foglalnak minden az Angolai Köztársaság felségterületéhez és joghatósága alá tartozó vizet a 12°20' déli szélességtől északra és az alapvonalaktól mért első 12 tengeri mérföldön túl.

10.2. A tengerfenéki halászattal foglalkozó hajók részére hozzáférhető halászati övezetek magukban foglalnak minden, az Angolai Köztársaság felségterületéhez és joghatósága alá tartozó vizet:

- vonóhálós halászhajók: az alapvonalaktól mért 12 tengeri mérföldön túl és északon a déli szélesség 13°00' fokáig, délen az Angola és Namíbia kizárólagos gazdasági övezetei közötti határtól öt mérföldre északra húzott vonalig,

- egyéb felszereléseket alkalmazó hajók: az alapvonalaktól mért 12 tengeri mérföldön túl és délen az Angola és Namíbia kizárólagos gazdasági övezetei közötti határtól öt mérföldre északra húzott vonalig.

A fagyasztóval ellátott tonhalhalászó hajók és a felszíni horogsoros hajók részére hozzáférhető halászati övezetek magukban foglalnak minden, az Angolai Köztársaság felségterületéhez és joghatósága alá tartozó vizet az alapvonalaktól mért első 12 tengeri mérföldön túl.

11. Tengerészek alkalmazása

11.1. A fagyasztóval ellátott tonhalhalászó hajókon és a felszíni horogsoros hajókon kívüli halászhajók tulajdonosai, akik számára e megállapodás alapján halászati engedélyt adtak ki, hozzájárulnak minden egyes hajó fedélzetén legalább hat angolai tengerész munka közben történő (on-the-job) szakképzéséhez, akiket a Halászati és Környezetvédelmi Minisztérium által összeállított jegyzékből szabadon válogatnak ki.

11.2. Amennyiben Angola kérésére megfigyelőt fogadnak a hajón, őt a 11.1. pontban említett hat tengerész egyikének kell tekinteni.

11.3. A közösségi hajótulajdonosok törekednek a tengerészek számának növelésére és szaktudásának fejlesztésére.

11.4. A fedélzeten tartózkodó tengerészek és műszaki szakemberek bére a szerződő felek által kölcsönösen elfogadott feltételeknek megfelelően a hajótulajdonosokat terheli, és azt a Halászati és Környezetvédelmi Minisztérium által kijelölt pénzügyi intézetnél nyitott számlára kell befizetni. Ez a díjazás magában foglalja a teljes körű életbiztosítást.

11.5. Ezen kívül a Halászati és Környezetvédelmi Minisztérium minden évben 20 tengerészgyakornokot választ a gépházba és a fedélzetre, és beosztja őket a fent említett hajókra. A gyakornokok bére, ami a hajótulajdonosokat terheli, legfeljebb egyharmadát teheti ki egy tapasztalt tengerész fizetésének, és magában kell foglalnia a teljes körű életbiztosítást.

11.6. A szakmai gyakorlat kielégítő elvégzése után, a kapitány a hajóutat követően aláír erről egy dokumentumot, amelyet a tulajdonoson vagy annak képviselőjén keresztül elküldenek a Halászati és Környezetvédelmi Minisztériumhoz.

12. Tudományos megfigyelők

12.1. Bármely hajót felkérhetik, hogy a Halászati és Környezetvédelmi Minisztérium által kijelölt és alkalmazott tudományos megfigyelőt vegye fel a fedélzetére.

12.2. A megfigyelők rendes körülmények között nem töltenek a hajón egy hajóútnál hosszabb időt.

12.3. A megfigyelő által a hajón töltött időt az angolai hatóságok határozzák meg, de általános szabály, hogy az nem haladhatja meg a szóban forgó feladatok elvégzéséhez szükséges időt.

12.4. A megfigyelők tisztnek tekintendők.

A megfigyelők:

- megfigyelik a hajók halászati tevékenységét,

- a tudományos programoknak megfelelő biológiai mintavételt végeznek,

- jegyzeteket készítenek az alkalmazott halászfelszerelésekről,

- igazolják a hajónaplóban szereplő, az Angola övezetére vonatkozó fogási adatokat,

- hetente egyszer rádión jelentik a halászattal kapcsolatos adatokat.

12.5. Míg a fedélzeten tartózkodnak, a megfigyelők:

- megtesznek minden megfelelő lépést annak biztosítása érdekében, hogy a hajóra szállásuk körülményei és a fedélzeten való jelenlétük ne szakítsa meg vagy akadályozza a halászati tevékenységek végzését,

- tiszteletben tartják a fedélzeten lévő anyagokat és felszereléseket, valamint a szóban forgó hajó dokumentumainak bizalmas jellegét,

- az illetékes angolai hatóságok számára tevékenységi jelentést készítenek.

A megfigyelők hajóra jutásának körülményeiről a hajótulajdonos vagy megbízottja és az angolai hatóságok egyeztetnek. A megfigyelők bérének költségei és a társadalombiztosítási járulékok a Halászati és Környezetvédelmi Minisztériumot terhelik. A hajótulajdonosok megbízottaikon keresztül 15 EUR-t fizetnek a Tengerkutató Intézetnek a megfigyelő által a hajó fedélzetén töltött minden egyes napért. Azon hajótulajdonosok, akik nem tudják a megfigyelőket a fedélzetükre felvenni és az angolai hatóságokkal közös megegyezéssel meghatározott angolai kikötőben partra tenni, állják a megfigyelők fedélzetre jutásának és partra szállításának költségeit.

Ha a megfigyelő nem jelenik meg a meghatározott időpontban és helyen a megbeszélt időpontot követő tizenkét órán belül, a hajótulajdonos automatikusan mentesül a megfigyelő fedélzetre vételének kötelessége alól.

13. Ellenőrzés és felügyelet

Az e megállapodás alapján halászó közösségi hajókat a hajómegfigyelési rendszerről szóló jegyzőkönyvnek megfelelően műholddal figyelik meg, a vonatkozó angolai jogszabályok sérelme nélkül.

Az angolai hatóságok kérésére az e megállapodás alapján halászati tevékenységet folytató közösségi halászhajók a halászati tevékenységek ellenőrzéséért és felügyeletéért felelős bármely angolai tisztviselőt fedélzetükre engedik és segítik feladatai elvégzésében.

E tisztviselők nem maradnak a hajón a feladataik elvégzéséhez szükséges időtartamnál tovább.

14. Hálószembőség

A használt háló legkisebb szembősége:

- 50 mm a garnélarák-halászat esetében,

- 110 mm a tengerfenéken történő halászat esetében.

Az új szembőségek bevezetése az Európai Közösségek Bizottságának értesítését követő hatodik hónaptól vonatkozik a közösségi hajókra.

15. Átvizsgálás

15.1. Az Európai Közösség luandai küldöttségét 48 órán belül tájékoztatni kell a Közösség egy tagállamának lobogója alatt hajózó és a Közösség és egy harmadik ország között létrejött e megállapodás feltételeinek megfelelően halászati tevékenységet folytató halászhajónak az angolai halászati övezetben történő átvizsgálásáról, valamint meg kell kapnia a hajó átvizsgálásának körülményeiről és okairól szóló összefoglaló jelentést.

15.2. Az angolai vizeken történő halászatra engedéllyel rendelkező hajók esetében, a hajó kapitányára vagy legénységére vonatkozó intézkedéseket, vagy a szóban forgó hajó rakományával és felszerelésével kapcsolatos bármely intézkedést megelőzően – kivéve az állítólagos jogsértéssel kapcsolatos bizonyítékok védelmét szolgáló intézkedéseket – az Európai Közösségek Bizottságának küldöttsége, a Halászati és Környezetvédelmi Minisztérium és az ellenőrző hatóságok konzultációs ülést tartanak a fent említett információk kézhezvételétől számított 48 órán belül, amelyen az érintett tagállam képviselője is részt vehet.

Az ülésen a felek kicserélnek minden vonatkozó dokumentumot vagy információt, különösen az automatikusan regisztrált adatokat, amelyek a hajó utazás közbeni helyzetét mutatják egészen az átvizsgálás időpontjáig, ami segíthet tisztázni a szóban forgó tények körülményeit.

A hajó tulajdonosát vagy annak képviselőjét az ülés eredményéről és az átvizsgálásból származó bármilyen intézkedésről tájékoztatják.

15.3. Mielőtt bármilyen bírósági eljárást kezdeményeznének, megpróbálják az állítólagos jogsértést közös megegyezés alapján megoldani. Ezt az eljárást legkésőbb három nappal az átvizsgálást követően be kell fejezni.

15.4. Amennyiben az esetet nem tudják közös megegyezéssel megoldani, bírósági eljárást kezdeményeznek, és az illetékes hatóság a közös megegyezési eljárás befejezését követő 48 órán belül, a bírósági határozatra várva, meghatározza a hajótulajdonos által fizetendő banki biztosíték összegét. A biztosíték összege nem haladhatja meg az állítólagos jogsértésre a nemzeti jogszabályok alapján maximálisan kiróható pénzbírság összegét. A banki biztosítékot az illetékes hatóság a hajótulajdonosnak visszafizeti, amint az ügyet bírósági határozattal lezárták, és az érintett hajó kapitányát felmentik.

15.5. A hajót és legénységét elengedik:

- az egyeztető ülés végét követően, amennyiben a megállapított tények ezt lehetővé teszik, vagy

- amint a közös megegyezésben foglalt kötelezettségek teljesülnek, vagy

- amint a hajó tulajdonosa letétbe helyezte a banki biztosítékot (bírósági eljárás esetén).

16. Jogsértések

Az angolai jogszabályok vagy e jegyzőkönyv előírásainak egy közösségi hajó által történő bármilyen megsértéséről értesíteni kell az Európai Közösségek Bizottságának luandai küldöttségét, az érintett jogszabályok alapján alkalmazandó szankciók sérelme nélkül.

--------------------------------------------------

B. MELLÉKLET

A KÖZÖSSÉGI HAJÓK ANGOLAI VIZEKEN FOLYTATOTT, NYÍLTTENGERI FAJOKRA IRÁNYULÓ HALÁSZATI TEVÉKENYSÉGEIT SZABÁLYOZÓ FELTÉTELEK

1. Az engedélyek kérelmezésének és kiadásának formalitásai

1.1. Az Európai Közösségek Bizottsága az angolai küldöttségén keresztül minden e megállapodás feltételei szerint halászni kívánó hajótulajdonosra vonatkozóan hajónként egy kérelmet nyújt be az angolai halászati hatóságokhoz. Ezt legalább 15 nappal a kért érvényességi idő kezdetének időpontja előtt kell megtennie. A kérelmet az Angola által e célra előírt formanyomtatványokon kell benyújtani, amelynek mintáit az 1. függelék tartalmazza. Az első kérelmezéskor az űrlap mellé csatolni kell egy, az érintett hajóra vonatkozó köbözési bizonyítványt. Minden egyes kérelemhez csatolni kell az engedély érvényességi idejét fedező díj befizetésének igazolását.

Engedély megújítása esetén csak a szóban forgó időszakra vonatkozó díj befizetésének igazolását kell bemutatni az angolai hatóságoknak, a fent említett egyéb dokumentumokat csak az első kérelmezéskor vagy abban az esetben kell bemutatni, ha a hajó műszaki jellemzői megváltoztak.

1.2. Első kérelmezés esetén az engedélyeket egy adott hajóra vonatkozóan adják ki a hajótulajdonosnak. Bizonyított vis maior esetén egy hajó engedélye helyébe az Európai Közösségek Bizottsága kérésére, egy másik engedélyt léptethetnek egy másik, hasonló típusú közösségi hajóra vonatkozóan.

1.3. Az engedélyt az angolai hatóságok adják ki a hajó kapitányának a luandai kikötőben, miután a hajót az illetékes hatóságok megvizsgálták.

1.4. Az Európai Közösségek Bizottságának angolai küldöttségét az angolai halászati hatóságok értesítik a kiadott engedélyekről.

1.5. Az engedélyeket mindig a hajón kell tartani. A hajót azonban felveszik az engedéllyel rendelkező halászhajók jegyzékébe, amint megkapták az értesítést, hogy az Európai Bizottság kifizette az angolai hatóságok részére az előleget, és a jegyzéket ismertetik a halászat felügyeletéért felelős angolai hatóságokkal. A valódi engedély átvételéig kaphatnak egy faxmásolatot, amelyet a hajón kell tartani.

1.6. Az engedélyek legalább egy hónapig érvényesek és megújíthatók.

1.7. Minden egyes hajót egy Angolában székhellyel rendelkező megbízott képvisel, akit a Halászati és Környezetvédelmi Minisztérium elismer.

1.8. Az angolai hatóságok, e jegyzőkönyv hatálybalépése előtt közlik a fizetés során alkalmazandó bankszámlákra és valutákra vonatkozó részleteket.

1.9. Az engedély a makréla, szardinella és a fattyúmakréla halászatát foglalja magába. Legfeljebb 10 %-os járulékos fogás megengedett.

2. Díjak

A díj 3 EUR/hónap/BRT.

A próbaidőszakot követően az e halászati műveleteket szabályozó feltételeket (a tengerészek fedélzetre történő felvételére és partra szállítására vonatkozó kötelezettség) a hajótulajdonosok és az angolai hatóságok között az említett időtartam eredményeinek ismeretében létrejött kölcsönös megállapodás határozza meg.

3. Átrakodás

Az átrakodásokról az angolai halászati hatóságokat nyolc nappal előbb értesíteni kell, és azt vagy a luandai öbölben vagy a lobitói öbölben kell elvégezni az angolai vámhatóságok jelenlétében.

Az átrakodási műveletek illetékbélyeg- és szolgáltatási adókötelesek, a vámhatóságok felé történő minden kifizetést a hatályban lévő törvényeknek megfelelően kell elvégezni.

Az átrakodásokkal kapcsolatos dokumentumok másolatát az előző hónapra vonatkozóan minden hónap vége előtt 15 nappal el kell juttatni a Halászati és Környezetvédelmi Minisztérium Felügyeleti Igazgatóságához.

Az Angola kizárólagos gazdasági övezetét a fogásával együtt elhagyni kívánó bármely közösségi halászhajó köteles nyolc nappal előre bejelenteni szándékát és alávetni magát egy vámvizsgálatnak a luandai öbölben vagy a lobitói öbölben.

4. Élelmiszer-utánpótlás (hajók ellátása)

4.1. Az Angolában élelmiszer-utánpótlást felvevő Európai Közösségi halászhajók ezt a hatályban lévő törvényeknek megfelelően teszik, kizárólag a Kereskedelmi Minisztérium nyilvántartásában szereplő és angolai székhellyel rendelkező szakosodott hajóellátó cégek alkalmazásával.

4.2. Amennyiben az élelmiszer-utánpótlás egy része vagy egésze Angolán kívülről származik, a termékek listáját el kell küldeni a vámhatóságoknak minden egyes hajóra vonatkozóan, megjelölve a fedélzeten tartózkodó legénység tagjainak számát annak megállapítása érdekében, hogy a szóban forgó mennyiségek összhangban vannak-e a fedélzeti fogyasztási igényekkel. Az indokoltnak tartottat meghaladó mennyiség után kiviteli vámot és egyéb adókat kell fizetni.

4.3. A hajó élelmiszer-ellátásával kapcsolatos munka illetékbélyeg- és szolgáltatási adóköteles.

5. Üzemanyag-ellátás (hajók ellátása)

5.1. A tonhalhalászó hajók kivételével minden, az e megállapodásnak megfelelően Angola halászati övezetében működő hajó számára Angolában biztosítják az üzemanyag-ellátás és vízellátás lehetőségét.

5.2. Az Angolában felvett üzemanyagot csak Luandában vagy Lobitóban lehet felvenni.

Lobitóban vagy Luandában a tartályhajóból vagy kereskedelmi hajóból történő mindenféle üzemanyag-átrakást a vámhatóságok jelenlétében kell elvégezni, és ezek illetékbélyeg- és szolgáltatási adókötelesek.

5.3. Ha egy halászhajó a felségvizeken és a 24 mérföldes körzeten kívülről szerez ellátást, a vámhatóságokat értesíteni kell, megjelölve a szóban forgó mennyiségeket, a hajó helyét és az ellátó nevét.

6. Fogási nyilatkozatok

6.1. Minden egyes halászat végén a nyílttengeri fajokat halászó hajók az Európai Közösségek Bizottságának küldöttségén keresztül eljuttatják a 6. függelékben található mintának megfelelő napi fogási nyilatkozatokat a luandai Halászati Kutatóintézethez.

Továbbá minden egyes hajó havi jelentést nyújt be a Halászati és Környezetvédelmi Minisztérium Tervezési, Tanulmányi és Statisztikai Hivatalához, amelyben felsorolják a hónap során elvégzett fogásokat és a hónap utolsó napján a fedélzeten lévő mennyiségeket. E jelentést legkésőbb a szóban forgó hónap végét követő 45. napig be kell nyújtani.

6.2. Miután a fedélzeten lévő fogásokat ellenőrizték, egyetlen halászhajó sem hagyhatja el Angola halászati övezetét anélkül, hogy a Halászati és Környezetvédelmi Minisztérium Halászati Felügyeleti Igazgatóságától előzetes engedélyt kapott volna rá. Abban az esetben, ha ennek az előírásnak nem tesznek eleget, Angola fenntartja a jogot arra, hogy a jogszabályaiban meghatározott szankciókat alkalmazza.

7. Halászati övezetek

A nyílttengeri fajokat halászó hajók részére hozzáférhető halászati övezetek magukban foglalnak minden, az Angolai Köztársaság felségterületéhez és joghatósága alá tartozó vizet az első 12 tengeri mérföldön túl.

8. Tengerészek alkalmazása

A próbaidő alatt a nyílttengeri fajokat halászó hajók nem esnek az angolai tengerészek foglalkoztatásának kötelezettsége alá.

9. Tudományos megfigyelők

9.1. A hajókat felkérhetik, hogy a Halászati és Környezetvédelmi Minisztérium által kijelölt és alkalmazott tudományos megfigyelőt vegyék fel a fedélzetükre.

A megfigyelők rendes körülmények között nem töltenek a hajón egy hajóútnál hosszabb időt.

9.2. A megfigyelő által a hajón töltött időt az angolai hatóságok határozzák meg, de általános szabály, hogy az nem haladhatja meg a szóban forgó feladatok elvégzéséhez szükséges időt.

9.3. A megfigyelők tisztnek tekintendők.

A megfigyelők:

- megfigyelik a hajók halászati tevékenységét,

- a tudományos programoknak megfelelő biológiai mintavételt végeznek,

- jegyzeteket készítenek az alkalmazott halászfelszerelésekről,

- igazolják a hajónaplóban szereplő, az Angola övezetére vonatkozó fogási adatokat,

- hetente egyszer rádión jelentik a halászattal kapcsolatos adatokat.

Míg a fedélzeten tartózkodnak, a megfigyelők:

- megtesznek minden megfelelő lépést annak biztosítása érdekében, hogy a hajóra jutásuk körülményei és a fedélzeten való jelenlétük ne szakítsa meg vagy akadályozza a halászati tevékenységeket,

- tiszteletben tartják a fedélzeten lévő anyagokat és felszereléseket, valamint a szóban forgó hajó dokumentumainak bizalmas jellegét,

- az illetékes angolai hatóságok számára tevékenységi jelentést készítenek.

A megfigyelők hajóra jutásának körülményeiről a hajótulajdonos vagy megbízottja és az angolai hatóságok egyeztetnek. A megfigyelők bérét és a társadalombiztosítási hozzájárulást a Halászati és Környezetvédelmi Minisztérium fizeti. A hajótulajdonosok megbízottaikon keresztül 30 EUR-t fizetnek a Tengerkutató Intézetnek a megfigyelő által a hajó fedélzetén töltött minden egyes napért. Azon hajótulajdonosok, akik nem tudják a megfigyelőket a fedélzetükre felvenni és az angolai hatóságokkal közös megegyezéssel meghatározott angolai kikötőben partra tenni, állják a megfigyelők fedélzetre jutásának és partra szállításának költségeit.

Ha a megfigyelő nem jelenik meg a meghatározott időpontban és helyen a megbeszélt időpontot követő tizenkét órán belül, a hajótulajdonos automatikusan mentesül a megfigyelő fedélzetre vételének kötelessége alól.

10. Ellenőrzés és felügyelet

Az e megállapodás alapján halászó közösségi hajókat a hajómegfigyelési rendszerről szóló jegyzőkönyvnek megfelelően műholddal figyelik meg, a vonatkozó angolai jogszabályok sérelme nélkül.

Az angolai hatóságok kérésére az e megállapodás alapján halászati tevékenységet folytató közösségi halászhajók a halászati tevékenységek ellenőrzéséért és felügyeletéért felelős bármely angolai tisztviselőt fedélzetükre engedik, és segítik feladatai elvégzésében.

E tisztviselők nem maradnak a hajón a feladataik elvégzéséhez szükséges időtartamnál tovább.

11. Hálószembőség

A használt háló legkisebb szembősége 60 mm.

12. Átvizsgálás

12.1. Az Európai Közösség luandai küldöttségét 48 órán belül tájékoztatni kell a Közösség egy tagállamának lobogója alatt hajózó és e Megállapodás alapján halászati tevékenységet folytató halászhajónak az angolai halászati övezetben történő átvizsgálásáról, valamint meg kell kapnia a hajó átvizsgálásának körülményeiről és okairól szóló összefoglaló jelentést.

12.2. Az angolai vizeken történő halászatra engedéllyel rendelkező hajók esetében, a hajó kapitányára vagy legénységére vonatkozó intézkedéseket, vagy a szóban forgó hajó rakományával és felszerelésével kapcsolatos bármely intézkedést megelőzően – kivéve az állítólagos jogsértéssel kapcsolatos bizonyítékok védelmét szolgáló intézkedéseket – az Európai Közösségek Bizottságának küldöttsége, a Halászati és Környezetvédelmi Minisztérium és az ellenőrző hatóságok konzultációs ülést tartanak a fent említett információk kézhezvételétől számított 48 órán belül, amelyen az érintett tagállam képviselője is részt vehet.

Az ülésen a felek kicserélnek minden vonatkozó dokumentumot vagy információt, különösen az automatikusan regisztrált adatokat, amelyek a hajó utazás közbeni helyzetét mutatják egészen az átvizsgálás időpontjáig, ami segíthet tisztázni a szóban forgó tények körülményeit.

A hajó tulajdonosát vagy annak képviselőjét az ülés eredményéről és az átvizsgálásból származó bármilyen intézkedésről tájékoztatják.

12.3. Mielőtt bármilyen bírósági eljárást kezdeményeznének, megpróbálják az állítólagos jogsértést közös megegyezés alapján megoldani. Ezt az eljárást legkésőbb három nappal az átvizsgálást követően be kell fejezni.

12.4. Amennyiben az esetet nem tudják közös megegyezéssel megoldani, egy illetékes bírósági testületnél bírósági eljárást kezdeményeznek, és az illetékes hatóság a közös megegyezési eljárás befejezését követő 48 órán belül, a bírósági határozatra várva, meghatározza a hajótulajdonos által fizetendő banki biztosíték összegét. A biztosíték összege nem haladhatja meg az állítólagos jogsértésre a nemzeti jogszabályok alapján maximálisan kiróható pénzbírság összegét. A banki biztosítékot a vonatkozó hatóság a hajótulajdonosnak visszafizeti, amint az ügyet bírósági határozattal lezárták, és az érintett hajó kapitányát felmentik.

12.5. A hajót és legénységét elengedik:

- az egyeztető ülés végét követően, amennyiben a megállapított tények ezt lehetővé teszik, vagy

- amint a közös megegyezésben foglalt kötelezettségek teljesülnek, vagy

- amint a hajó tulajdonosa letétbe helyezte a banki biztosítékot (bírósági eljárás esetén).

--------------------------------------------------